กูรูแนะ “ซื้อ” กลุ่มรับเหมาฯ CK-STEC-SEAFCOลุ้นประกาศ TOR รถไฟรางคู่ 2 เส้นทางเร็วๆ นี้
บล.ธนชาต แนะนำ “ซื้อ” กลุ่มรับเหมาฯ CK-STEC-SEAFCO ลุ้นประกาศ TOR รถไฟรางคู่ 2 เส้นทางเร็วๆ นี้
6 ส.ค. 2558

บล.ธนชาต ระบุในบทวิเคราะห์ (6 ก.ค.) แนะนำ “ซื้อ” กลุ่มรับเหมาฯ อย่าง บริษัท ช.การช่าง จำกัด (มหาชน) หรือ CK ,บริษัท ซิโน-ไทย เอ็นจีเนียริ่งแอนด์คอนสตรัคชั่น จำกัด(มหาชน) หรือ STEC และบริษัท ซีฟโก้ จำกัด (มหาชน) หรือ SEAFCO
ด้วยปัจจัยสนับสนุนจาก
1) คาดการณ์โครงการลงทุนโครงสร้างพื้นฐานเร่งตัวขึ้นตั้งแต่ไตรมาส 3/58 เป็นต้นไป ล่าสุดผู้ว่า รฟม.เห็นชอบ TOR รถไฟรางคู่คลอง 19-แก่งคอย มูลค่า 1.1 หมื่นล้านบาทแล้ว และคาดว่าจะประกาศ TOR เพื่อยื่นซองประมูลภายใน ก.ย.-ต.ค.นี้ ขณะที่รถไฟรางคู่จิระ-ขอนแก่น มูลค่า 2.5 หมื่นล้าน คาดว่าจะประกาศ TOR เร็วๆ นี้เช่นกัน
2) การเปิดประมูลรถไฟฟ้าสายสีส้ม (9 หมื่นล้าน) ชมพู (2.7 หมื่นล้าน) เหลือง (3.2 หมื่นล้าน)ม่วงส่วนต่อขยาย (7.2 หมื่นล้าน) และสายสีน้ำเงินส่วนต่อขยาย (1.1 หมื่นล้าน) รวมไปถึง Motorway 3 เส้นทางที่จะเริ่มทยอยประมูลตั้งแต่ปลายปีนี้ จะเป็นปัจจัยบวกตั้งแต่ไตรมาส 4/58 ถึงไตรมาส 1/59 เป็นต้นไป
3) วงจรลงทุนโครงสร้างพื้นฐานยังอยู่ในช่วงเริ่มต้นเท่านั้น ซึ่งคาดว่าจะมีการเติบโตสูงไปจนถึงปี 59 เป็นอย่างน้อย ด้วยมูลค่าลงทุนรวมในช่วง 8 ปีข้างหน้ารวม 2.4 ล้านล้านบาท 